text: Lars Søndergaard siger farvel til SønderjyskE
  09 april 2015 kl. 08.27
  Lars Søndergaard er torsdag formiddag blevet præsenteret som ny træner for AAB.
  SønderjyskE må efter denne sæson sige farvel og tak for kampen til superligaholdets cheftræner, Lars Søndergaard.
  Den karismatiske nordjyde forlader dermed Sønderjylland efter fire år i trænersædet, og sportschef Hans Jørgen Haysen har da også forståelse for klubskiftet
  -Lars Søndergaard har både fået en enestående mulighed for at stå i spidsen for sin gamle klub, og samtidigt kan han flytte hjem til familien i Aalborg.
  Det respekterer vi naturligvis i SønderjyskE.
  Lars Søndergaard har sat sit tydelige og solide aftryk på vores superligahold. Der er stor respekt omkring det, han har skabt på fire sæsoner, hvor holdet hvert år har taget nye skridt på udviklingsstigen. 
  Vi kan kun ønske Lars Søndergaard tillykke samt held og lykke i det nordjyske. Vi er sammen også enige om, at fuldføre indeværende sæson med fuld fokus på de resterende superliga og pokalkampe, siger Hans Jørgen Haysen.
  